**Pavel Novák** (s. 16. huhtikuuta 2002 Tábor, Tšekki) on tšekkiläinen jääkiekkoilija, joka pelaa Extraliga-joukkue HC České Budějovicessa lainalla WHL-joukkue Kelowna Rocketsista. Hän on pelipaikaltaan oikea laitahyökkääjä. Novák laukoo oikealta.

Ura
---

### Seuraura

Novák on TJ Veselí nad Lužnicín kasvatti. Hän siirtyi juniorina sittemmin IHC Písekiin, jonka C-nuorten sisäisen piste-, maali- ja syöttöpörssin Novák voitti kaudella 2015–2016 tehoilla 17+15=32. Kaudeksi 2016–2017 hän siirtyi HC České Budějovicen organisaatioon. Novák sijoittui tehoilla 44+41=85 koko Tšekin C-nuorten sarjan pistepörssissä kolmanneksi. Hän jakoi myös yhdeksällä osumallaan sarjan voittomaalipörssin voiton HC Sparta Prahan Patrik Prymulan kanssa. Kaudella 2017–2018 Novák oli tehoilla 25+14=39 České Budějovicen C-nuorten paras pistemies ja maalintekijä. Samalla kaudella hän jakoi myös tehoilla 8+9=17 koko Tšekin B-nuorten sarjan pudotuspelien maalipörssin voiton HC Plzeňin Martin Langin kanssa sekä pistepörssin toisen sijan joukkuetoverinsa Jakub Čížekin kanssa edellään vain Plzeňin Filip Přikryl. Novák voitti myös sarjan tehotilaston lukemalla +16. Hän voitti kauden päätteeksi Tšekin B-nuorten mestaruuden.

Kaudella 2018–2019 Novák oli tehoilla 29+16=45 České Budějovicen U19-junioreiden paras pistemies ja maalintekijä. Hän jakoi myös joukkueen sisäisen tehotilaston voiton Václav Svachin kanssa lukemalla +13. Vain 16-vuotias Novák debytoi samalla kaudella myös České Budějovicen miesten joukkueessa Tšekin toiseksi korkeimmalla sarjatasolla 1. česká hokejová ligassa, jossa hän pelasi 22 runkosarjaottelua tehopistein 1+2=3 ja kuusi Extraligan karsintasarjan ottelua tehopistein 1+2=3.

WHL-joukkue Kelowna Rockets varasi Novákin 13. pelaajana CHL:n varaustilaisuudessa 2019. Hän siirtyi joukkueeseen kaudeksi 2018–2019. Novák voitti joukkueen sisäisen piste- ja maalipörssin tehoilla 25+33=58 sekä sisäisen tehotilaston lukemalla +10.

Minnesota Wild varasi Novákin viidennellä kierroksella 146. pelaajana NHL:n varaustilaisuudessa 2020. Elokuussa 2020 Kelowna Rockets lainasi hänet toistaiseksi voimassa olevalla sopimuksella 1. ligan HC Litoměřiceen, kunnes WHL-kausi 2020–2021 käynnistyy. Novák pelasi siellä yhdeksän ottelua tehopistein 1+3=4, kunnes alle 20-vuotiaiden MM-kilpailujen jälkeen tammikuussa 2021 Rockets lainasi hänet aiempaan seuraansa HC České Budějoviceen, joka oli noussut edellisenä keväänä Extraligaan. Novák teki näin ollen Extraliga-debyyttinsä 10. tammikuuta 2021 Berani Zlíniä vastaan. Hänet merkittiin joukkueensa kolmosketjun oikeaan laitaan Roman Přikrylin ja Martin Beránekin viereen. Novák sai ottelussa jääaikaa 11.40 minuuttia.

### Maajoukkueura

Novák pelasi alle 20-vuotiaiden MM-kilpailuissa vuonna 2021. Hän pelasi myös alle 18-vuotiaiden Hlinka Gretzky Cupissa vuosina 2018 ja 2019, joista jälkimmäisessä turnauksessa Novák toimi Tšekin varakapteenina. Hän edusti myös Tšekin alle 17-vuotiaiden maajoukkuetta World U-17 Hockey Challengessa vuonna 2018 ja Euroopan nuorten olympiafestivaaleilla vuonna 2019, joista molemissa turnauksissa Novák toimi Tšekin varakapteenina. Olympiafestivaalit päättyivät kultaan. Novak voitti kolmella osumallaan koko turnauksen maalipörssin ja hän jakoi pistepörssin voiton viiden muun pelaajan kanssa. Yhteensä Novák on pelannut yhdeksän nuorten ja 55 poikien maaottelua. Hän on toiminut myös Tšekin alle 16-vuotiaiden maajoukkueen kapteenina.

Tšekin A-maajoukkueessa Novák on pelannut yhden ottelun ilman tehopisteitä. Hän teki A-maajoukkuedebyyttinsä vain 18-vuotiaana Karjala-turnauksen päätösottelussa 8. marraskuuta 2020 Helsingin Hartwall Arenalla alle 20-vuotiaiden maajoukkuepelaajista koottua Venäjää vastaan. Myös Tšekki peluutti ottelussa useita alle 20-vuotiaiden maajoukkuepelaajia. Novák merkittiin Tšekin kolmosketjun vasempaan laitaan kahden muun U20-ikäisen pelaajan, Jan Myšákin ja Adam Raškan viereen.

Muuta
-----

Novákin isä Pavel Sr. pelasi omalla urallaan hyökkääjänä Tšekin alemmissa sarjoissa. Pavel Jr. on verrannut itseään pelityyliltään David Pastrňákiin.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2018–2019 | HC České Budějovice | Tšekki I | 22 | 1 | 2 | 3 | 4 | – | – | – | – | – |
| 2019–2020 | Kelowna Rockets | WHL | 8 | 0 | 1 | 1 | 2 | – | – | – | – | – |
| 2020–2021 | HC Litoměřice | Tšekki I |  |  |  |  |  |  |  |  |  |  | JMM | 5 | 1 | 2 | 3 | 0 |
|  | HC České Budějovice | ČEL |  |  |  |  |  |  |  |  |  |  |
| 1 kausi | yhteensä | ČEL | 1 | 0 | 0 | 0 | 0 | – | – | – | – | – |

Lähteet
-------

* Pavel Novák The Internet Hockey Databasessa (englanniksi)
* Pavel Novák Eurohockey-sivustolla (englanniksi)
* Pavel Novák *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6 7  Pavel Novák *Elite Prospects*. Everysport Media Group AB.  (englanniksi)
2. ↑  Pavel Novák The Internet Hockey Databasessa (englanniksi)
3. ↑  Elite Prospects - IHC Pisek U16 *eliteprospects.com*. Everysport Media Group. Viitattu 21.1.2021. (englanniksi)
4. ↑  Elite Prospects - Czech U16 Stats 2016-2017 *eliteprospects.com*. Everysport Media Group. Viitattu 21.1.2021. (englanniksi)
5. ↑  Award - Czech U16 Most Game Winning Goals *eliteprospects.com*. Everysport Media Group. Viitattu 21.1.2021. (englanniksi)
6. ↑  Elite Prospects - Czech U18 Stats 2017-2018 *eliteprospects.com*. Everysport Media Group. Viitattu 21.1.2021. (englanniksi)
7. ↑  Elite Prospects - Motor Ceske Budejovice *eliteprospects.com*. Everysport Media Group. Viitattu 21.1.2021. (englanniksi)
8. ↑  Rockets sign 2019 CHL import pick Pavel Novak *kelownarockets.com*.  24.8.2019. Kleowna Rockets. Viitattu 21.1.2021. (englanniksi)
9. ↑  Elite Prospects - Kelowna Rockets *eliteprospects.com*. Everysport Media Group. Viitattu 21.1.2021. (englanniksi)
10. ↑  Kramerová, Martina: Ke Stadionu se připojí trojice Novák, Toman a Kubíček. V týmu bude 13 reprezentantů *hclitomerice.cz*.  31.8.2020. HC Stadion Litoměřice, z. s. Viitattu 21.1.2021. (tšekiksi)
11. ↑  Pavel Novak loaned to Motor Ceske Budejovice *kelownarockets.com*.  11.1.2021. Kleowna Rockets. Viitattu 21.1.2021. (englanniksi)
12. ↑  Rozestavení: Madeta Motor České Budějovice - PSG Berani Zlín, 10.01.2020 *Hokej.cz*.  10.1.2021. BPA sport marketing a.s. ve spolupráci s eSports.cz, s.r.o. Viitattu 21.1.2021. (tšekiksi)
13. ↑  Madeta Motor České Budějovice - PSG Berani Zlín, 10.01.2020 *Hokej.cz*.  10.1.2021. BPA sport marketing a.s. ve spolupráci s eSports.cz, s.r.o. Viitattu 21.1.2021. (tšekiksi)
14. ↑  Elite Prospects - EYOF Stats 2018-2019 *eliteprospects.com*. Everysport Media Group. Viitattu 21.1.2021. (englanniksi)
15. ↑  Tilanne 8.11.2020
16. ↑  CZE - RUS (Line Up) *stats.swehockey.se*.  8.11.2020. Svenska Ishockeyförbundet. Viitattu 21.1.2021. (englanniksi)
17. ↑  Pavel Novák *Elite Prospects*. Everysport Media Group AB.  (englanniksi)
18. ↑  Q&A with Pavel Novak *kelownarockets.com*.  14.8.2019. Kelowna Rockets. Viitattu 21.1.2021. (englanniksi)